Drög að reglugerð um viðurkenningu á faglegri menntun og hæfi til starfa hér á landi voru birt í Samráðsgátt stjórnvalda 17. apríl sl. og veittur frestur til umsagna til 1. maí. Fjórar umsagnir bárust, frá Mannréttinda- og lýðræðisskrifstofu Reykjavíkurborgar, Félagi íslenskra rafvirkja, sameiginleg umsögn eftirfalinna iðnaðarmannafélaga: Félags vélstjóra og málmtæknimanna, Samiðnar, Félags hársnyrtisveina, Matvís og Rafiðnaðarsambandsins, og loks umsögn frá Samtökum iðnaðarins. Tvær síðastnefndu umsagnirnar bárust ráðuneytinu eftir að umsagnarfrestur var liðinn og birtast því ekki á Samgráðsgátt.

Í umsögn Mannréttindaskrifstofunnar örlar á þeim misskilningi að kunnátta í íslensku sé skilyrði viðurkenningar faglegrar menntunar og lýst áhyggjum af því að það geti staðið í vegi viðurkenningar. Fram kom þegar samsvarandi ákvæði var sett í frumvarp það er varð að lögum nr. 16/2020 um breytingu á lögum um viðurkenningu faglegrar menntunar og hæfis nr. 26/2010 og áréttað var í umsögn allsherjar- og menntamálanefndar Alþingis um frumvarpið að fyrst reynir á kunnáttu í tungumálinu eftir að viðurkenning hefur verið veitt.

Í umsögn Félags islenskra rafvirkja er því mótmælt að opnað sé á takmarkaða viðurkenningu til starfa og talið að með henni sé verið að grafa undan iðnmenntun í landinu. Ákvæði um takmarkaða viðurkenningu fór inn í lög nr. 26/2010 með fyrrnefndri lagabreytingu í febrúar sl. og eru reglugerðarákvæði því þeirri grein til fyllingar. Með lagaákvæðinu er innleitt ákvæði í tilskipun 2013/55/ESB sem tekin hefur verið inn í EES-samninginn og því um uppfyllingu samningsskyldra skilyrða að ræða. Nauðsynlegt er að leiðrétta þann misskilning að um einhverja allsherjar opnun á takmarkaða viðurkenningu sé að ræða hér. Ákvæðið felur einungis í sér að lögbær stjórnvöld leggi á það mat við afgreiðslu einstakra umsókna um viðurkenningu hvort æskilegt og sanngjarnt sé að veita takmarkaða viðurkenningu í því hverju tilviki fyrir sig og er hvert tilvik skoðað sérstaklega. Benda má á að sérstök reglugerð verður sett um viðurkenningu til starfa innan löggiltra iðngreina. Í gildandi reglugerð um viðurkenningu á menntun og starfsreynslu til starfa í löggiltri iðn hér á landi nr. 585/2011 er ákvæði um takmarkaða viðurkenningu (þar nefnd "afmörkuð viðurkenning") og hefur verið þar frá árinu 2011 án þess að fundið hafi verið að því. Atvinnuvega- og nýsköpunarráðuneyti ber ábyrgð á endurskoðun reglugerðar nr. 585/2011.

Umsögn iðnaðarmannafélaganna lýtur að sama efni og umsögn Félags íslenskra rafvirkja. Samtök iðnaðarins gera ekki athugasemd við setningu reglugerðarinnar, en leggja áherslu á að tryggt sé að erlendir iðnaðarmenn sem öðlast viðurkenningu til starfa hér á landi starfi á grundvelli sömu reglna og sömu hæfisskilyrða og íslenskir iðnaðarmenn. Samtökin telja vandséð hvenær ákvæði um takmarkaða viðurkenningu til starfa geti átt við.